

**Πέντε μετάλλια για την Κύπρο**

**στο Βαλκανικό Πρωτάθλημα – Συγχαρητήρια από τον ΚΟΑ**

Με σημαντικές επιτυχίες για την Κύπρο ολοκληρώθηκε το 75ο Βαλκανικό Πρωτάθλημα που διεξήχθη στην Κραϊκόβα της Ρουμανίας το Σαββατοκύριακο 18 και 19 Ιουνίου.

Με απολογισμό πέντε μετάλλια, ένα αργυρό και τέσσερα χάλκινα, και συνολικά πολύ καλή παρουσία επιστρέφει η κυπριακή αποστολή από το Βαλκανικό Πρωτάθλημα! Συγκεκριμένα, η Ολίβια Φωτοπούλου κατέκτησε το αργυρό μετάλλιο στα 200μ. (με χρόνο 23.62), ενώ χάλκινο μετάλλιο πήραν ο Απόστολος Παρέλλης στη δισκοβολία (με επίδοση 61.58), η Ανδρονίκη Λαδά επίσης στη δισκοβολία (με επίδοση 53.75), η Φιλίππα Φωτοπούλου στο άλμα εις μήκος (με επίδοση 6.54μ.) και η Θάλεια Χαραλάμπους στα 5.000μ. (με χρόνο 16:27.44).

Ο Κυπριακός Οργανισμός Αθλητισμού συγχαίρει τους αθλητές και τις αθλήτριες που διακρίθηκαν στο Βαλκανικό Πρωτάθλημα, καθώς επίσης τους προπονητές και τις Ομοσπονδίες τους. Συγχαρητήρια αξίζουν και οι υπόλοιποι συμμετέχοντες για τη συνολικά καλή παρουσία της Κύπρου στη διοργάνωση.